Viivästyvä vilja
Povessaan ihminen miks idättikään
 hyvyyden-tietämisen siemenjyvää?
 Tuleentumasta mikä pidättikään
 näin viljaa ihmisyyden viivästyvää?
 Niin toivoton ei toinen luotu mikään
 kuin ihminen, ken pyrkimään päin hyvää
 ja kaunista on pantu, mutta rumaan
 ja pahaan ainiaan vain hairahtumaan.

 Pyhyyden pellon muokkaa uskon härjin,
 vaan kohta kohottua kauniin oraan
 älynsä rakein lyö sen, jäisin järjin.
 Totuuden helmen löytää, tarttuu poraan
 epäilyn, sen timantinkovin kärjin
 siroittaa päärlyn sirpaleiksi soraan.
 Povessaan vastakkaista voimaa monta
 käy tuskain taistelua rauhatonta.